ފަޅުވެރިންގެ ތަމްރީނާއި ސަނަދާގުޅޭ ގަވާއިދު
(2023/R-20)

[ފެށުން]

[ތަޢާރުފާއި ނަން]
މިއީ، ދިވެހިރާއްޖޭގައި ކަނޑު ދަތުރުފަތުރުކުރާ އުޅަނދުފަހަރުގެ ކެޕްޓަނުންނާއި ފަޅުވެރިންނަށް ތަމްރީނާއި ސަނަދު ދިނުމުގައި ޢަމަލުކުރާނެ މިންގަނޑުތަކާއި އުސޫލުތައް ބަޔާންކުރުމުގެ ގަވާއިދެވެ.
މި ގަވާއިދަކީ، ޤާނޫނު ނަންބަރު 69/78 (ކަނޑުގައި ދުއްވާ އުޅަނދުތައް ދުއްވުމާބެހޭ ޤާނޫނު) 6 ގެ (ށ) ގެ (16) ވަނަ ނަންބަރުގެ ދަށުން ބާރު ލިބިގެން، އެކުލަވައިލައިފައިވާ ގަވާއިދެކެވެ.
މި ގަވާއިދަށް ކިޔާނީ "ފަޅުވެރިންގެ ތަމްރީނާއި ސަނަދާގުޅޭ ގަވާއިދު" އެވެ.

[މަގުސަދު]
މި ގަވާއިދުގެ މައިގަނޑު މަގުސަދަކީ، ދިވެހިރާއްޖޭގައި ކަނޑު ދަތުރުފަތުރުކުރާ އުޅަނދުފަހަރުގެ ކެޕްޓަނުންނާއި ފަޅުވެރިންނަށް ތަމްރީނާއި ސަނަދު ދިނުމުގައި ޢަމަލުކުރެވޭނެ އެންމެހައި އުސޫލުތަކާއި މިންގަނޑުތައް ކަނޑައަޅައި އާންމުކުރުމެވެ.

[ގަވާއިދު ތަންފީޛުކުރުން]
މި ގަވާއިދު ތަންފީޛުކޮށް ހިންގާނީ މިނިސްޓްރީން ނުވަތަ މިނިސްޓްރީން ކަނޑައަޅާ ފަރާތަކުންނެވެ.

[ފަޅުވެރިންގެ ތަމްރީނުތައް]

[ތަމްރީނުދިނުން]
މި ގަވާއިދުގެ ދަށުން ތަމްރީނު ދިނުމުގައި ނުވަތަ ކޯސް ހިންގުމުގައި ނަގަންޖެހޭ ހުއްދަތަކާއި ފުރިހަމަވާންޖެހޭ މިންގަނޑުތައް ފުރިހަމަކުރުމަކީ، އެހެން ޤާނޫނެއް ނުވަތަ ގަވާއިދެއްގައި އެފަދަ ކޯހެއް/ތަމްރީނެއް/ޓްރެއިނިންގއެއް ހިންގުމުގެ ކުރިން ނުވަތަ ހިންގުމުގައި ޢަމަލުކުރަންޖެހޭ ކަންކަމަށް ޢަމަލުކުރުމުން އިސްތިސްނާ ނުވާހައި ހިނދަކު، އެ ޤާނޫނެއްގެ ދަށުން ޢަމަލުކުރަންޖެހޭނެ ކަމެކެވެ.
ކަނޑު ދަތުރުފަތުރުކުރާ އުޅަނދުގެ ފަޅުވެރިންނަށް ލިބިފައި ހުންނަންވާ ތަމްރީނުތަކާއި، ޢަމަލީ ތަމްރީނުތަކާއި، ސަނަދު ތިރީގައި ބަޔާންކުރާ ދެ ގޮތުންކުރެ ގޮތަކަށް ދެވިދާނެއެވެ.
ލޯކަލް ޓްރެއިނިންގ؛
އެސް.ޓީ.ސީ.ޑަބްލިޔު މުޢާހަދާގެ ދަށުން ހަދާ ޓްރެއިނިންގ.
މި މާއްދާގެ (ށ) ގެ (2) ވަނަ ނަންބަރުގައި ބަޔާންކުރާ އެސް.ޓީ.ސީ.ޑަބްލިޔު މުޢާހަދާގެ ދަށުން ހަދަން ލާޒިމުކުރާ އަދި ރީވެލިޑޭޓް ކުރުމަށް ލާޒިމުކުރާ ޓްރެއިނިންގތަކުގެ ލިސްޓު ޖަދުވަލު 3 ގައި ބަޔާންކޮށްފައި އެވަނީއެވެ.

[ތަމްރީނުދިނުމަށް ހުއްދަ ހޯދުން]
ކަނޑު ދަތުރުފަތުރުކުރާ އުޅަނދުފަހަރުގެ ފަޅުވެރިންނަށް ލިބިފައި ހުންނަންވާ ތަމްރީނުތަކާއި، ޢަމަލީ ތަމްރީނުތަކާއި، ސަނަދު ދިނުމަށް ދިވެހިރާއްޖޭގައި ހިންގާ ތަންތަނާއި، އެފަދަ ތަންތަނުން ހިންގާ މި ގަވާއިދުގެ 4 ވަނަ މާއްދާގައި ބަޔާންކުރާ ތަމްރީނު ނުވަތަ ޓްރެއިނިންގތަކަކީ، ކަމާބެހޭ އެހެނިހެން އިދާރާތަކުން ހޯދަންޖެހޭ ހުއްދަތައް ހޯދުމުގެ އިތުރުން، މި ގަވާއިދާ އެއްގޮތްވާ ގޮތުގެމަތިން ހުއްދަ ލިބިގެން ހިންގާ ތަންތަނާއި ތަމްރީނު ނުވަތަ ޓްރެއިނިންގތަކެއްކަމުގައި ވާންވާނެއެވެ.
ދިވެހިރާއްޖޭގައި ހިންގާ ކަނޑު ދަތުރުފަތުރުގެ ތަމްރީނުގެ ކޯހުގެ މަންހަޖާއި ތަމްރީނުދިނުމުގެ މިންގަނޑުތައް މި ގަވާއިދަށް ޢަމަލުކުރަން ފަށާ ތާރީޚުން ފެށިގެން 3 (ތިނެއް) މަސްދުވަހުގެ ތެރޭގައި މިނިސްޓްރީގެ ވެބްސައިޓުގައި ޝާއިޢުކުރެވޭނެއެވެ.

[ތަމްރީނުދިނުމަށް ހުއްދައަށް އެދި ހުށަހެޅުން]
މި ގަވާއިދުގެ 4 ވަނަ މާއްދާގައި ބަޔާންކޮށްފައިވާ ތަމްރީނުދިނުމުގެ ކޯހެއް ހިންގުމުގެ ހުއްދައަށް އެދި ހުށަހަޅާނީ އެކަމަށް މިނިސްޓްރީން ތައްޔާރުކޮށްފައިވާ މެރިޓައިމް ތަމްރީނުދޭ އިންސްޓިޓިއުޓްތަކުން ހިންގަން ބޭނުންވާ ކޯސް އެޕްރޫވް ކުރުމަށް އެދޭ ފޯމު ފުރިހަމަކޮށް މިނިސްޓްރީއަށެވެ.
މި މާއްދާގެ (ހ) ގެ ދަށުން މިނިސްޓްރީއަށް ހުށަހެޅުމާ ގުޅިގެން، އެ ހުށަހެޅުމެއްގައި އަންނަނިވި ކަންކަން ފުރިހަމަވާންވާނެއެވެ.
ތަމްރީނު ދިނުމަށް ނުވަތަ ޓްރެއިނިންގއެއް ނުވަތަ ކޯހެއް ހިންގުމަށް ހުށަހަޅާ ފަރާތަކީ މަތީ ތަޢުލީމާގުޅޭ ކަންކަން ބަލަހައްޓާ މިނިސްޓްރީގައި ރަޖިސްޓަރީކޮށްފައިވާ ފަރާތެއް ކަމުގައި ވުން؛
މިނިސްޓްރީން ޝާއިޢުކޮށްފައިވާ ކޯހުގެ މަންހަޖާއި ތަމްރީނުދިނުމުގެ މިންގަނޑުތައް އެ ތަނެއްގައި އަދި އެ ތަނަކުން ހިންގުމަށް ހުށަހަޅާ ކޯހުގައި ފުރިހަމަވުން.
އެ ޓްރެއިނިންގއަކީ މި ގަވާއިދުގެ 4 ވަނަ މާއްދާގެ (ށ) ގެ 2 ވަނަ ނަންބަރުގައި ބަޔާންކުރާ ޓްރެއިނިންގއެއްނަމަ، މި މާއްދާގެ (ށ) ގައި ބަޔާންކުރާ ކަންކަން ފުރިހަމަވުމުގެ އިތުރުން، އެ ހުށަހެޅުމާއެކު، އެ ތަމްރީނެއް ދިނުމުގެ ބޭނުން އަންގައިދިނުމާއެކު، އަންނަނިވި ލިޔުންތައް ހުށަހަޅަންވާނެއެވެ.
ތަމްރީނުދޭ މަރުކަޒުގައި ކިޔަވައިދޭ މުޤައްރަރު އިންޓަރނޭޝަނަލް މެރިޓައިމް އޯގަނައިޒޭޝަނަށް ރިޕޯޓުކޮށްފައިވާ ޤައުމެއްގެ ކަމާބެހޭ އިދާރާއަކުން އެކްރެޑިޓްކޮށްފައިވާ ކަމުގެ ލިޔެކިޔުން؛
އައި.އެސް.އޯ 9001 (މިނިސްޓްރީން ލިސްޓުކޮށްފައިވާ ތަނެއްގެ) މިންގަނޑާ އެއްގޮތްވާ ގޮތުގެމަތިން ކޮލިޓީ މިންގަނޑުގެ ސިސްޓަމެއް އެ ތަނެއްގައި ޤާއިމުކޮށްފައިވާ ކަމުގެ ސެޓިފިކޭޝަން ނުވަތަ އެސް.ޓީ.ސީ.ޑަބްލިޔު މިންގަނޑަށް ފެތޭ އެފަދަ ސިސްޓަމެއް ޤާއިމުކޮށްފައިވާ ކަމުގެ ލިޔެކިޔުން؛
މަރުކަޒުގައި ކިޔަވައިދޭ އިންސްޓްރަކްޓަރުންގެ ލިސްޓާއި އެ ފަރާތްތަކުގެ ތަޢުލީމީ ފެންވަރާއި ތަޖުރިބާ އަންގައިދޭ ލިޔެކިޔުން؛
މަރުކަޒުން ފޯރުކޮށްދޭ ތަމްރީނުތަކުގެ މަންހަޖު ލިސްޓާއި، މަންހަޖުގައި ހިމެނޭ މާއްދާތަކުން ފުރިހަމަކުރަންޖެހޭ ގަޑިއިރުތަކާއި، ތަމްރީނުދޭ ކޮންމެ އިންސްޓްރަކްޓަރެއްގެ ބެލުމުގެ ދަށުން ތަމްރީނު ހަދާ ދަރިވަރުންގެ އަދަދާއި، އިންސްޓްރަކްޓަރުންނާއި ވަސީލަތްތަކުގެ ތަފުސީލު؛ އަދި ތަމްރީނު ނިމުމުން ދޫކުރެވޭނެ ކޯސް ފުރިހަމަކުރިކަމުގެ ސެޓުފިކެޓުގެ ނަމޫނާ.
ކަނޑު ދަތުރުފަތުރުކުރާ އުޅަނދުގެ ފަޅުވެރިންނަށް ލިބިފައި ހުންނަންވާ ޢަމަލީ ތަމްރީނުތައް ދިނުމަށް ބޭނުންވާ މަރުކަޒުތަކުންވެސް އެފަދަ ޢަމަލީ ތަމްރީނުތައް ދޭންވާނީ މިނިސްޓްރީން އާންމުކޮށްފައިވާ މިންގަނޑާ އެއްގޮތްވާގޮތުގެމަތިން މި މާއްދާގެ ދަށުން މިނިސްޓްރީއަށް ހުށަހަޅާ ހުއްދަ ހޯދުމަށްފަހުގައެވެ.

[ތަމްރީނަށް ހުއްދަ ދިނުން]
މި ގަވާއިދުގެ 6 ވަނަ މާއްދާގެ (ހ) ގެ ދަށުން މިނިސްޓްރީއަށް ހުށަހަޅާ ހުށަހެޅުމަކާ ގުޅިގެން، އެ ހުށަހެޅުމެއްގައި 6 ވަނަ މާއްދާގެ (ށ) ގައި ބަޔާންކުރާ ކަންކަން ފުރިހަމަވާނަމަ، ލޯކަލް ޓްރެއިނިންގ ދިނުމަށް ތަމްރީނުދޭ ތަނަށާއި އެ ތަނަކުން ހިންގާ ކޯހަކަށް ހުއްދަ ދޫކުރެވޭނެއެވެ.
މި ގަވާއިދުގެ 6 ވަނަ މާއްދާގެ (ހ) ގެ ދަށުން މިނިސްޓްރީއަށް ހުށަހަޅާ ހުށަހެޅުމަކާ ގުޅިގެން، އެ ހުށަހެޅުމެއްގައި 6 ވަނަ މާއްދާގެ (ށ) އާއި (ނ) ގައި ބަޔާންކުރާ ކަންކަން ފުރިހަމަވާނަމަ، އެސް.ޓީ.ސީ.ޑަބްލިޔު މުޢާހަދާގައި ޓްރެއިނިންގ ދިނުމަށް ތަމްރީނުދޭ ތަނަށާއި އެ ތަނަކުން ހިންގާ ކޯހަކަށް ހުއްދަ ދޫކުރެވޭނެއެވެ.
މި ގަވާއިދުގެ 6 ވަނަ މާއްދާގެ (ރ) ގެ ދަށުން މިނިސްޓްރީއަށް ހުށަހަޅާ ހުށަހެޅުމަކާ ގުޅިގެން، އެ ހުށަހެޅުމެއްގައި 6 ވަނަ މާއްދާގެ (ށ) ގައި ބަޔާންކުރާ ކަންކަމާއި މިނިސްޓްރީން އާންމުކޮށްފައިވާ މިންގަނޑުގައި ބަޔާންކުރާ ކަންކަން ފުރިހަމަވާނަމަ، ޢަމަލީ ތަމްރީނު ދިނުމަށް ތަމްރީނުދޭ ތަނަށާއި އެ ތަނަކުން ހިންގާ ތަމްރީނުތަކަށް ހުއްދަ ދޫކުރެވޭނެއެވެ.
މި މާއްދާގެ (ށ) ގައި އެފަދައިން ބަޔާންކޮށްފައިވީނަމަވެސް، އެސް.ޓީ.ސީ.ޑަބްލިޔު މުޢާހަދާގައި ބަޔާންކުރާ ކަންކަން ފުރިހަމަނުވާނަމަ، ފުރިހަމަނުވާ ކަމުގެ ތަފުސީލާއެކު އެކަން ހުށަހެޅުން ހުށަހެޅި ފަރާތަށް 7 (ހަތެއް) ދުވަހުގެ ތެރޭގައި ލިޔުމުން އަންގަންވާނެއެވެ.
މި މާއްދާގެ ދަށުން ދޫކުރާ ހުއްދަ ކޮންމެ 5 (ފަހެއް) އަހަރަކުން އައު ކުރަންވާނެއެވެ.

[ހުއްދަ އައު ކުރުމާއި އިތުރު ހުއްދަ ހޯދުން]
މި ގަވާއިދުގެ 7 ވަނަ މާއްދާގެ ދަށުން ހުއްދަ ލިބިފައިވާ ފަރާތަކުން އެ ހުއްދަ އައު ކުރުމަށް ހުށަހަޅަންވާނީ ހުއްދައިގެ މުއްދަތު ހަމަވުމުގެ ކުރިން ތިރީގައި ބަޔާންކޮށްފައިވާ ތަކެތި މިނިސްޓްރީއަށް ހުށަހަޅައިގެންނެވެ.
ކަމާބެހޭ އިދާރާތަކުން ދޫކޮށްފައިވާ ހުއްދަތައް؛
އެންމެ ފަހުގެ ކޮލިޓީ އޯޑިޓުގެ ނަތީޖާ؛
މަރުކަޒަށް އަލަށް ގުޅުނު އިންސްޓްރަކްޓަރުންގެ މަޢުލޫމާތާއި އެ ފަރާތްތަކުގެ ކަރިކިއުލަމް ވީޓާ؛
ތަމްރީނުގެ މަންހަޖަށް ބަދަލެއް އައިސްފައިވާނަމަ، އެ ބަދަލުގެ ތަފުސީލު؛
ތަމްރީނުގެ ސެޓުފިކެޓެއް ނުވަތަ ލިޔުމަކަށް ބަދަލެއް އައިސްފައިވާނަމަ، އެ ބަދަލެއްގެ ތަފުސީލު.

[ތަމްރީނުގެ ފީ ނެގުން]
ކަނޑު ދަތުރުފަތުރުގެ ތަމްރީނުދޭ ތަންތަނުގައި ހިންގާ ކޯސްތަކުގައި ބައިވެރިވާ ފަރާތްތަކުން ނަގާ ފީއަކީ މިނިސްޓްރީން ހުއްދަ ދީފައިވާ ފީއަކަށް ވާންވާނެއެވެ.
މި މާއްދާގެ (ހ) ގެ ދަށުން ތަމްރީނުދޭ ތަންތަނުން ނެގޭނެ ފީގެ ގޮތުގައި ނެގޭނެ އެންމެ މަތީ އަދަދު މިނިސްޓްރީގެ ވެބްސައިޓުގައި ޝާއިޢުކުރަންވާނެއެވެ.
މި މާއްދާގެ (ހ) ގެ ދަށުން ތަމްރީނުދޭ ތަންތަނުން ނަގާ ފީއަށް މިނިސްޓްރީގެ ހުއްދަ ހޯދުމަށް، ފީ ނެގުމުގެ ކުރިން ފީގެ މިންވަރުތަކާއި ތަފުސީލުތައް ތަމްރީނުދޭ ފަރާތަކުން މިނިސްޓްރީއަށް ލިޔުމުން ހުށަހަޅައި، ހުއްދަ ހޯދަންވާނެއެވެ.

[ލޯކަލް ޓްރެއިނިންގގެ މިންގަނޑާއި މަންހަޖު]
މި ގަވާއިދުގެ ދަށުން ހުއްދަ ދޫކޮށްފައިވާ ތަނެއްގައި، މި ގަވާއިދުގެ ދަށުން ހުއްދަ ދޫކޮށްފައިވާ ކޯހެއް ހިންގަންވާނީ މިނިސްޓްރީން ޝާއިޢުކޮށްފައިވާ ކޯހުގެ މަންހަޖާއި ތަމްރީނުދިނުމުގެ މިންގަނޑާ އެއްގޮތްވާ ގޮތުގެމަތިންނެވެ.
ތަމްރީނު ދިނުމަށް ހުއްދަ ދޫކުރެވޭ ތަންތަނުގައި، ކަމާބެހޭ އެހެން އިދާރާތަކުން ކަނޑައަޅައިފައިވާ މިންގަނޑުގެ އިތުރުން އަންނަނިވި ކަންކަން ފުރިހަމަވާންވާނެއެވެ.
ތަމްރީނުގައި ބައިވެރިވާ ފަރާތްތަކަށް ބޭނުންވާ ވަސީލަތްތަކާއި ކަންކަން ފުރިހަމަވުން؛
ތަމްރީނުގައި ބޭނުންކުރަންޖެހޭ ވަސީލަތްތަކާއި، ކިޔަވައިދިނުމަށް ބޭނުންކުރަންޖެހޭ ވަސީލަތްތައް އެ ތަނެއްގައި ބޭނުންކުރެވޭ ވަރަށް ޖާގަ ހުރުން؛
ފަސޭހައިން ވަދެ ނިކުމެވޭ ގޮތަށް ހުރުމާ އެކު، ރަނގަޅަށް ވެންޓިލޭޓްކުރެވިފައިހުރުން؛
ކިޔަވަން ފަސޭހަ ވަރަށް އަލިކަން ލިބުމާއި، ކިޔަވައިދޭ ފަރާތްތަކާއި ކޯހުގައި ބައިވެރިވާ ފަރާތްތަކަށް ފެން ލިބުމުގެ އިންތިޒާމާއި ފާޚާނާ ކުރުމުގެ އިންތިޒާމު ހަމަޖެހިފައިވުން.
މި މާއްދާގެ (ހ) ގައި އެހެން ބަޔާންކޮށްފައިވީނަމަވެސް، އެސް.ޓީ.ސީ.ޑަބްލިޔު މުޢާހަދާގެ ތިރީގައި ބަޔާންކޮށްފައިވާ ކުރު 4 (ހަތަރެއް) ކޯސް ހަދައިފައިވާ ފަރާތްތައް މިނިސްޓްރީން ޝާއިޢުކޮށްފައިވާ އެ ކޯހުގެ މަންހަޖުގައި އެކަމާ ގުޅޭ މާއްދާތައް ފުރިހަމަކުރުމުން އިސްތިސްނާ ވެގެންވެއެވެ.
އެލިމެންޓަރީ ފަސްޓް އެއިޑު ފަޔަރ ޕްރިވެންޝަން އެންޑް ފަޔަރ ފައިޓިންގ ޕާސަނަލް ސަވައިވަލް ޓެކްނީކްސް ޕާސަނަލް ސޭފްޓީ އެންޑް ސޯޝަލް ރެސްޕޮންސިބިލިޓީ މި މާއްދާގެ (ހ) ގައި އެހެން ބަޔާންކޮށްފައިވީނަމަވެސް، މިނިސްޓްރީން ޝާއިޢުކޮށްފައިވާ ކޯހެއްގެ މަންހަޖުގައި ހިމެނޭ މާއްދާއަކާ ގުޅޭ ކޯހެއް ތަމްރީނު ލިބިގަންނަ ފަރާތުން ފުރިހަމަކޮށްފައިވާނަމަ، އެ ފަރާތެއް އެ މާއްދާ ފުރިހަމަކުރުމުން އިސްތިސްނާ ވެގެންވެއެވެ.

[އެސް.ޓީ.ސީ.ޑަބްލިޔު މުޢާހަދާ ޓްރެއިނިންގގެ މިންގަނޑާއި މަންހަޖު]
މި ގަވާއިދުގެ 4 ވަނަ މާއްދާގެ (ށ) ގައި ބަޔާންކުރާ ތަމްރީނެއް ނަމަ، އެ ތަމްރީނުތަކަކީ މި ގަވާއިދުގެ 10 ވަނަ މާއްދާގެ (ށ) ގައި ބަޔާންކުރާ ކަންކަމުގެ އިތުރުން، އެސް.ޓީ.ސީ.ޑަބްލިޔު މުޢާހަދާ އާއި ކޯޑު (ޕާޓް A) ގެ ދަށުން އެ ތަމްރީނެއްގައި ފުރިހަމަކުރަންޖެހޭ އެންމެ ދަށް މިންގަނޑު ފުރިހަމަވާ ތަމްރީނަކަށް ވާންވާނެއެވެ.
ތަމްރީނުދޭ މަރުކަޒަކުން ހިންގާ ކޯސްތަކުގެ މަންހަޖު ހުންނަންވާނީ އެސް.ޓީ.ސީ.ޑަބްލިޔު ކޯޑުގައި ބަޔާންކޮށްފައިވާ މިންގަނޑާއި، އިންޓަރނޭޝަނަލް މެރިޓައިމް އޯގަނައިޒޭޝަނުން ތައްޔާރުކޮށްފައި ހުންނަ މޮޑަލް ކޯސްތަކާ އެއްގޮތަށެވެ.
ތަމްރީނުދޭ މަރުކަޒަކުން ހިންގާ ތަމްރީނުތަކުގެ މަންހަޖަށް ބަދަލު ގެންނަންވާނީ، އެ ބަދަލެއް މިނިސްޓްރީއަށް ހުށަހަޅާ ހުއްދަ ހޯދުމަށްފަހުގައެވެ.
އެސް.ޓީ.ސީ.ޑަބްލިޔު މުޢާހަދާ އާއި ކޯޑާ އެއްގޮތްވާ ގޮތުގެމަތިން ފުރިހަމަކޮށްފައިވާ ތަމްރީނު ފުރިހަމަކުރިކަމުގެ ސެޓުފިކެޓަކީ، އެ ތަމްރީނެއް ދޭ މަރުކަޒުގައި މިނިސްޓްރީއަށް ޤަބޫލުކުރެވޭ ފެންވަރަށް ކޮލިޓީ މިންގަނޑުގެ ސިސްޓަމް ހިފަހައްޓައިފައިވާ ތަނެއް ކަމުގައި ނުވާނަމަ، އެ ސެޓުފިކެޓަކީ ބަލައިގަނެވޭނެ ނުވަތަ ހުއްދަދެވޭނެ ސެޓުފިކެޓެއް ނޫނެވެ.

[ކޯހުގެ އިންޗާޖް]
މި ގަވާއިދުގެ ދަށުން ހުއްދަ ދޫކޮށްފައިވާ ތަނެއްގައި ހުއްދަ ދޫކޮށްފައިވާ ކޯހެއް ހިންގުމުގެ އެންމެހައި ކަންކަމެއް ބެލުމަށް ކޯސް އިންޗާޖެއް ހުންނަންވާނެއެވެ.
މި މާއްދާގެ (ހ) ގައި ބަޔާންކުރާ ކޯސް އިންޗާޖަކީ މިނިސްޓްރީން ކޯސް އިންޗާޖަކަށް ވުމުގެ ހުއްދަ ދީފައިވާ ފަރާތެއް ކަމުގައި ވާންވާނެއެވެ.
މި މާއްދާގެ (ހ) ގައި ބަޔާންކުރާ ކޯސް އިންޗާޖަކީ، އަންނަނިވި ޝަރުޠުތައް ފުރިހަމަވާ ފަރާތެއް ކަމުގައި ވާންވާނެއެވެ.
މޯލްޑިވްސް ކޮލިފިކޭޝަން އޮތޯރިޓީން ކަނޑައަޅައިފައިވާ ލެވެލް 7 ގެ ސަނަދެއް ހާސިލުކޮށްފައިވާ ފަރާތެއްކަމުގައިވުން؛
ޓްރެއިންގ ދަ ޓްރެއިނަރސް (މިނިސްޓްރީން ލިސްޓު ކުރެވިފައިވާ ފަރާތަކުން) ކޯހެއް ފުރިހަމަކޮށްފައިވާ ފަރާތެއް ކަމުގައިވުން.

[ތަމްރީނުދޭ އިންސްޓްރަކްޓަރުން]
މި ގަވާއިދުގެ ދަށުން ހުއްދަ ދޫކޮށްފައިވާ ތަނެއްގައި ހުއްދަ ދޫކޮށްފައިވާ ކޯސްތަކުގައި ކިޔަވައިދޭންވާނީ، މިނިސްޓްރީން ޝާއިޢުކޮށްފައިވާ އެ ކޯހުގެ މަންހަޖާއި ތަމްރީނުދިނުމުގެ މިންގަނޑުގައި ކަނޑައަޅައިފައިވާ ޝަރުޠުތައް ފުރިހަމަވާ އިންސްޓްރަކްޓަރުންނެވެ.
އެ ކޯހަކީ، މި ގަވާއިދުގެ 4 ވަނަ މާއްދާގެ (ށ) ގައި ބަޔާންކުރާ ކޯހެއްނަމަ، އެ ކޯސްތަކުގައި ކިޔަވައިދޭންވާނީ، އެސް.ޓީ.ސީ.ޑަބްލިޔު މުޢާހަދާގައި ބަޔާންކުރާ ޝަރުޠުތައް ފުރިހަމަވާ އިންސްޓްރަކްޓަރުންނެވެ.

[ތަމްރީނުދޭ ތަނުގެ މަސްއޫލިއްޔަތު]
މި ގަވާއިދުގެ ދަށުން ހުއްދަދޫކޮށްފައިވާ ތަމްރީނުދޭ ތަނަކުން އަންނަނިވި މަޢުލޫމާތުތައް ފަސޭހައިން ފެންނާނެ އިންތިޒާމު ހަމަޖައްސައި، އެ ތަނެއްގެ ވެބްސައިޓުގައި ޝާއިޢުކުރަންވާނެއެވެ.
އެ ތަނަކުން ދޭ ތަމްރީނުތަކުގެ މަޢުލޫމާތު؛
އެ ތަނަކުން ދޫކުރާ ސެޓުފިކެޓުތަކުގެ މަޢުލޫމާތު؛
އެ ތަނަކުން ދޭ ތަމްރީނުތަކުގައި ބައިވެރިވުމުގެ ފީ އާއި ސެޓުފިކެޓު ދޫކުރުމުގެ ފީ.
އެ މަރުކަޒަކުން ދޫކުރާ ސެޓުފިކެޓު، އެ މަރުކަޒެއްގެ ވެބްސައިޓުން ކަށަވަރު ކުރެވެންވާނެއެވެ.

[ތަމްރީނުދޭ ތަނުން ބަލަހައްޓަންޖެހޭ ރިކޯޑު]
މި ގަވާއިދުގެ ދަށުން ހުއްދަ ދޫކޮށްފައިވާ ތަނަކުން، އެ ތަނަކުން ހިނގާ ކޯހެއްގައި ބައިވެރިވެފައިވާ ފަރާތްތަކުގެ ރަޖިސްޓަރީ ފޯމާއި، އެ ކޯހުގެ ހާޒިރީ، ސުވާލު ކަރުދާސްތައް، ޖަވާބު ކަރުދާސްތައް، އެސެސްމެންޓް ޝީޓްތައް އަދި މިފަދަ ހުރިހާ ނަތީޖާ ކަރުދާސްތަކެއް، އެ ކޯހެއް ނިންމާ ތާރީޚުން ފެށިގެން މަދުވެގެން 2 (ދޭއް) އަހަރުދުވަހަށް ރައްކާކޮށްފައި ބަހައްޓަންވާނެއެވެ.

[ތަމްރީނުދޭ މަރުކަޒުތައް އިވެލުއޭޓްކޮށް އޮޑިޓްކުރުން]
މި ގަވާއިދުގެ 7 ވަނަ މާއްދާގެ ދަށުން ހުއްދަ ދީފައިވާ ތަމްރީނުތައް ހިންގާ މަރުކަޒުތައް މިނިސްޓްރީން ނުވަތަ މިނިސްޓްރީން ކަނޑައަޅާ ފަރާތަކުން މަދުވެގެން ކޮންމެ އަހަރަކު އެއްފަހަރު އިވެލުއޭޝަން އޮޑިޓެއް ކުރަންވާނެއެވެ.

[ސެޓުފިކެޓު އޮފް ކޮމްޕިޓެންސީ]
މި ގަވާއިދުގެ 4 ވަނަ މާއްދާގެ (ށ) ގެ ދަށުން ޓްރެއިނިންގއެއް ފުރިހަމަކޮށްފިނަމަ، އެސް.ޓީ.ސީ.ޑަބްލިޔު މުޢާހަދާގެ ގަވާއިދުގެ 1/2 އާ އެއްގޮތްވާ ގޮތުގެމަތިން، ސެޓުފިކެޓު އޮފް ކޮމްޕިޓެންސީ ދޫކުރަންވާނެއެވެ.
މި މާއްދާގެ (ހ) ގައި ބަޔާންކުރާ ސެޓުފިކެޓު އޮފް ކޮމްޕިޓެންސީ މިނިސްޓްރީގެ ވެބްސައިޓުން ކަށަވަރު ކުރެވެންވާނެއެވެ.
މި މާއްދާގެ (ހ) ގައި ބަޔާންކުރާ ސެޓުފިކެޓު އޮފް ކޮމްޕިޓެންސީއާއި މި ގަވާއިދުގެ ދަށުން ދޫކުރާ ސެޓުފިކެޓުތައް އެސް.ޓީ.ސީ.ޑަބްލިޔު މުޢާހަދާ ގައި ބަޔާންކުރާ މިންގަނޑާ އެއްގޮތް ކަމުގައިވާނަމަ، އެ ސެޓުފިކެޓުތައް މިނިސްޓްރީން އެންޑޯސް ކޮށްދޭންވާނެއެވެ.

[ސަރވިސް ސެޓުފިކެޓަށް ބިނާކޮށް ސެޓުފިކެޓު އޮފް ކޮމްޕިޓެންސީ ދޫކުރުން]
އެސްޓީ.ސީ.ޑަބްލިޔު 1995 ގެ އެމެންޑްމެންޓުގެ ކުރިން ސަރވިސް ސެޓުފިކެޓަށް ބިނާކޮށް ދޫކޮށްފައިވާ ސެޓުފިކެޓު އޮފް ކޮމްޕިޓެންސީ ރިވެލިޑޭޓްކޮށް ޢަމަލުކުރާނީ ޖަދުވަލު 1 ގައިވާ އުސޫލުގެ ދަށުންނެވެ.
ސަރވިސް ސެޓުފިކެޓަށް ބިނާކޮށް ދޫކޮށްފައިވާ ސެޓުފިކެޓު އޮފް ކޮމްޕިޓެންސީ އަންލިމިޓެޑް އެ ކެޓަގަރީގައި އައުކޮށްދެވިދާނެއެވެ. ނަމަވެސް ކެޓަގަރީ އަޕްގްރޭޑް ކުރެވޭނީ ސްޓޭންޑަރޑް އޮފް ޓްރޭނިންގ ސަރޓިފިކޭޝަން، އެންޑް ވޮޗްކީޕިންގ 1978 މުޢާހަދާއަށް ގެނެސްފައިވާ ބަދަލުގައި ބަޔާންކޮށްފައިވާ ތަޢުލީމާއި ތަމްރީނު ފުރިހަމަ ކުރުމުންނެވެ.
[އޮފިސަރ އިންޗާޖް އޮފް ނެވިގޭޝަނަލް ވޮޗް ލެސްދޭން 3000 GT
ސީ.އޯ.ސީ އަދި އޮފިސަރ އިންޗާޖް އޮފް އިންޖިނިއަރިންގ ވޮޗް ލެސްދޭން 3000 kW ސީ.އޯ.ސީ ސެޓުފިކެޓު އަޕްގްރޭޑްކުރުން] ދިވެހިރާއްޖޭގެ ސީމަނުންގެ ތެރެއިން ސެޓުފިކެޓު III އިން މެރިން އޮޕަރޭޝަންސް ނުވަތަ ސެޓުފިކެޓު III އިން މެރިން އިންޖިނިއަރިންގ ފުރިހަމަކޮށް ޚިދުމަތުގައި ދެމިތިބި ފަރާތްތަކަށް ސެޓުފިކެޓު އޮފް ކޮމްޕިޓެންސީ މަތިކުރެވިދާނެއެވެ.
ސެޓުފިކެޓު III އިން މެރިން އޮޕަރޭޝަންސް ނުވަތަ ސެޓުފިކެޓު III އިން މެރިން އިންޖިނިއަރިންގ ފުރިހަމަކޮށް ޚިދުމަތުގައި ދެމިތިބި ފަރާތްތަކަށް ދޫކޮށްފައިވާ ސެޓުފިކެޓު އޮފް ކޮމްޕިޓެންސީ ދޫކުރި ތާރީޚުން ފެށިގެން 5 އަހަރުދުވަހުގެ ތެރޭގައި 12 މަސްދުވަހުގެ ސީސަރވިސް ސެޓުފިކެޓުގައިވާ ކެޕޭސިޓީގެ ބޯޓެއްގައި މަސައްކަތްކޮށްފައިވާނަމަ އެ ފަރާތަކަށް މިނިސްޓްރީން ދޭ އޯރަލް އެގްޒާމުން ފާސްވުމުން ޖަދުވަލު 2 ގައި ބަޔާންކޮށްފައިވާ ކެޓަގަރީ E ގެ ސީއޯސީ ސެޓުފިކެޓު ދޭންވާނެއެވެ.
ސެޓުފިކެޓު III އިން މެރިން އޮޕަރޭޝަންސް ނުވަތަ ސެޓުފިކެޓު III އިން މެރިން އިންޖިނިއަރިންގ ފުރިހަމަކޮށް ޚިދުމަތުގައި ދެމިތިބި ފަރާތްތަކަށް ދޫކޮށްފައިވާ ސެޓުފިކެޓު އޮފް ކޮމްޕިޓެންސީ ދޫކުރި ތާރީޚުން ފެށިގެން 5 އަހަރުދުވަހުގެ ތެރޭގައި 24 މަސްދުވަހުގެ ސީސަރވިސް ސެޓުފިކެޓުގައިވާ ކެޕޭސިޓީގެ ބޯޓެއްގައި މަސައްކަތްކޮށްފައިވާނަމަ އެ ފަރާތަކަށް މިނިސްޓްރީން ދޭ އޯރަލް އެގްޒާމުން ފާސްވުމުން ޖަދުވަލު 2 ގައި ބަޔާންކޮށްފައިވާ ކެޓަގަރީ D ގެ ސީއޯސީ ސެޓުފިކެޓު ދޭންވާނެއެވެ.
ސެޓުފިކެޓު III އިން މެރިން އޮޕަރޭޝަންސް ނުވަތަ ސެޓުފިކެޓު III އިން މެރިން އިންޖިނިއަރިންގ ފުރިހަމަކޮށް ޚިދުމަތުގައި ދެމިތިބި ފަރާތްތަކަށް ދޫކޮށްފައިވާ ސެޓުފިކެޓު އޮފް ކޮމްޕިޓެންސީ ދޫކުރި ތާރީޚުން ފެށިގެން 5 އަހަރުދުވަހުގެ ތެރޭގައި 36 މަސްދުވަހުގެ ސީސަރވިސް ސެޓުފިކެޓުގައިވާ ކެޕޭސިޓީގެ ބޯޓެއްގައި މަސައްކަތްކޮށްފައިވާނަމަ އެ ފަރާތަކަށް މިނިސްޓްރީން ދޭ އޯރަލް އެގްޒާމުން ފާސްވުމުން ޖަދުވަލު 2 ގައި ބަޔާންކޮށްފައިވާ ކެޓަގަރީ C ގެ ސީއޯސީ ސެޓުފިކެޓުދޭންވާނެއެވެ.
ސެޓުފިކެޓު III އިން މެރިން އޮޕަރޭޝަން ނުވަތަ ސެޓުފިކެޓު III އިން މެރިން އިންޖިނިއަރިންގ ފުރިހަމަކޮށް އޯރަލް އެގްޒާމް ދިނުމަށްފަހު މި މާއްދާގައި ބަޔާންކޮށްފައިވާ ފަދައިން ސީއޯސީގެ ކެޓަގަރީ މަތިކުރެވޭ އެންމެ މަތީ ކެޓަގަރީއަކީ ޖަދުވަލު 2 ގައި ބަޔާންކޮށްފައިވާ C ކެޓަގަރީއެވެ.
މި މާއްދާގައި ބަޔާންކޮށްފައިވާ C ކެޓަގަރީއަށްވުރެ މަތީ ކެޓަގަރީގެ ސީއޯސީ ދޫކުރެވޭނީ ސްޓޭންޑަރޑް އޮފް ޓްރޭނިންގ ސަރޓިފިކޭޝަން، އެންޑް ވޮޗްކީޕިންގ 1978 މުޢާހަދާއަށް ގެނެސްފައިވާ ބަދަލުގައި ބަޔާންކޮށްފައިވާ ތަޢުލީމާއި ތަމްރީނު ފުރިހަމަ ކުރުމުންނެވެ.

[ބޭރު ޤައުމުތަކުން ދޫކޮށްފައިވާ ސެޓުފިކެޓު އޮފް ކޮމްޕީޓެންސީ ދިވެހިރާއްޖެއިން ޤަބޫލުކުރާކަމުގެ ސެޓުފިކެޓުދޫކުރުން]
އެސް.ޓީ.ސީ.ޑަބްލިޔު މުޢާހަދާގެ ރެގިއުލޭޝަން I/10 ގެ ދަށުން ރާއްޖެއިން ބޭރުގެ ޤައުމުތަކުން ދޫކޮށްފައިވާ ސެޓުފިކެޓު އޮފް ކޮމްޕީޓެންސީތައް ޤަބޫލުކޮށް ދިވެހިރާއްޖޭގައި ރަޖިސްޓަރީކޮށްފައިވާ ބޯޓުފަހަރުގައި ވަޒީފާ އަދާކުރުމަށްޓަކައި މިނިސްޓްރީން ސެޓުފިކެޓު އޮފް ރިކޮގްނިޝަން ދޫކުރާނީ މި މާއްދާގައި ބަޔާންކޮށްފައިވާ ގޮތުގެ މަތީންނެވެ.
ދިވެހިރާއްޖެއިން ސެޓުފިކެޓު އޮފް ކޮމްޕީޓެންސީ ރިކޮގްނައިޒް ކުރާ ޤައުމަތަކަކީ؛
އިނގިރޭސިވިލާތް އޮސްޓްރޭލިޔާ އިންޑިޔާ ސްރީލަންކާ ސިންގަޕޫރު މެލޭޝިޔާ މި މާއްދާގައި ބަޔާންކޮށްފައިވާ ޤައުމުތަކުގެ ސެޓުފިކެޓުތައް ދޫކޮށްފައިވާ މުއްދަތަށް ހަދައިދެވޭނީ އެ ޤައުމުތަކުގެ އެކަމާ ބެހޭ މުއައްސަސާތަކުން އެ ސެޓުފިކެޓުތަކަކީ ޞައްޙަ ސެޓުފިކެޓުތަކެއްކަން ކަށަވަރު ކުރުމަށްފަހު ނުވަތަ އެ ޤައުމުތަކުގެ ކަމާބެހޭ މުއައްސަސާގެ ވެބްސައިޓުން އެ ސެޓުފިކެޓަކީ ޞައްޙަ ސެޓުފިކެޓެއްކަމަށް ކަށަވަރުވާނަމައެވެ.
މި މާއްދާގައި ބަޔާންކޮށްފައިވާ ޤައުމުތައް ނޫން އެހެން ޤައުމެއްގެ ސެޓުފިކެޓަކަށް ރިކޮގްނިޝަން ދޫކުރެވޭނީ އެ ޤައުމުތަކުގެ އެކަމާ ބެހޭ މުއައްސަސާތަކުން އެ ސެޓުފިކެޓުތަކަކީ ޞައްޙަ ސެޓުފިކެޓުތަކެއްކަން ކަށަވަރު ކުރުމަށްފަހު ނުވަތަ އެ ޤައުމުގެ ކަމާބެހޭ މުއައްސަސާގެ ވެބްސައިޓުން އެ ސެޓުފިކެޓަކީ ޞައްޙަ ސެޓުފިކެޓެއްކަމަށް ކަށަވަރުވާނަމައެވެ.

[ކޮންޓިނިއުސް ޑިސްޗަރޒް ސެޓުފިކެޓާއި އައިޑެންޓިޓީ ޑޮކިއުމަންޓް]
މި ގަވާއިދުގެ 10 ވަނަ މާއްދާގެ (ނ) ގެ ދަށުން ހަދަންޖެހޭ ބޭސިކް ކޯސްތައް ފުރިހަމަ ކޮށްފައިވާ ފަރާތްތަކަށް އެ ފަރާތްތަކުގެ މަޢުލޫމާތު ރެކޯޑުކޮށްފައިވާ ކޮންޓިނިއުސް ޑިސްޗަރޒް ސެޓުފިކެޓު (ސީ.ޑީ.ސީ) އެއް މިނިސްޓްރީން ދޫކުރަންވާނެއެވެ.
މި މާއްދާގެ (ހ) ގެ ދަށުން ސީ.ޑީ.ސީ އަށް އެދި ހުށަހަޅާނީ މިނިސްޓްރީން އާންމުކޮށްފައިވާ ފޯމާއެކު މިނިސްޓްރީއަށެވެ.
މި މާއްދާގެ (ށ) ގެ ދަށުން ހުށަހަޅާ ފޯމުގައި ބަޔާންކުރާ އެންމެހައި ކަންކަން ފުރިހަމަވާނަމަ އެ ފަރާތަކަށް ވަކި އައިޑެންޓިފިކޭޝަން ނަންބަރެއްދީ ސީ.ޑީ.ސީ ދޫކުރަންވާނެއެވެ.
މި މާއްދާގެ (ހ) ގެ ދަށުން ދޫކުރާ ސީ.ޑީ.ސީ ގެ މުއްދަތަކީ 5 (ފަހެއް) އަހަރުދުވަހެވެ. އަދި ސީ.ޑީ.ސީ ގެ މުއްދަތު ހަމަވުމުގެ 3 (ތިނެއް) މަސްދުވަސް ކުރިން އައު ކުރުމަށް ހުށަހަޅަންވާނެއެވެ.
މިނިސްޓްރީން ދޫކޮށްފައިވާ ސީ.ޑީ.ސީ އަކަށް މިނިސްޓްރީ ފިޔަވައި އެހެން ފަރާތަކުން އެއްވެސް ބަދަލެއް ގެނެސްގެން ނުވާނެއެވެ.
މި މާއްދާގެ ދަށުން ދޫކުރާ ސީ.ޑީ.ސީ އާއި ސީފެއަރަޒް އައި.ޑެންޓިޓީ ޑޮކިއުމަންޓްތަކާ ގުޅޭ އެންމެހައި މަޢުލޫމާތުތައް މިނސްޓްރީން ބަލަހައްޓަންވާނެއެވެ.
މި މާއްދާގެ ދަށުން ދޫކުރާ ސީ.ޑީ.ސީ އާއި ސީފެއަރަޒް އައި.ޑެންޓިޓީ ޑޮކިއުމަންޓްތަކުގެ ސައްޙަކަން މި މިނިސްޓްރީގެ ވެބްސައިޓުން ކަށަވަރު ކުރެވޭނެ އިންތިޒާމު ހަމަޖެހިފައި ހުންނަންވާނެއެވެ.

[މެޑިކަލް އެގްޒެމިނޭޝަން]

[މެޑިކަލް ޕްރެކްޓިޝަނަރެއްގެ ގޮތުގައި މަސައްކަތް ކުރުމަށް ހުއްދައަށް އެދުން]
ދިވެހިރާއްޖޭގައި މެޑިކަލް ޕްރެކްޓިޝަނެއްގެ ގޮތުގައި މަސައްކަތްކުރުމަށް ހުއްދަ ލިބިފައިވާ ފަރާތަކުން މި ގަވާއިދުގައި ބަޔާންކުރާ މެޑިކަލް އެގްޒަމިނޭޝަން ހަދާ ފަރާތެއްގެ ގޮތުގައި މަސައްކަތްކުރުމަށް އެދި ހުށަހަޅާނީ މިނިސްޓްރީއަށެވެ.
މި މާއްދާގެ (ހ) ގެ ދަށުން މެޑިކަލް ޕްރެކްޓިޝަނެއްގެ ގޮތުގައި މަސައްކަތް ކުރުމަށް ހުށަހަޅާ ފަރާތަކީ އިންޓަރނޭޝަނަލް ލޭބަރ އޯގަނައިޒޭޝަނުން ކަނޑައަޅައިފައިވާ ގައިޑުލައިން އޮން ދަ މެޑިކަލް އެގްޒަމިނޭޝަންސް އޮފް ސީފެއަރަރޒްގައި ބަޔާންކޮށްފައިވާ ޝަރުޠުތައް ފުރިހަމަވާ ފަރާތެއްނަމަ، ކަނޑުދަތުރުކުރާ އުޅަނދުފަހަރުގެ ފަޅުވެރިންގެ މެޑިކަލް އެގްޒަމިނޭޝަން ހަދާ ފަރާތެއްގެ ގޮތުގައި މަސައްކަތްކުރުމަށް ހުއްދަ ދެވިދާނެއެވެ.
މި ގަވާއިދުގައި ބަޔާންކޮށްފައިވާ މިނިސްޓްރީން ހުއްދަ ދީފައިވާ މެޑިކަލް ޕްރެކްޓިޝަނަރުންގެ މަޢުލޫމާތު މިނިސްޓްރީގެ ވެބްސައިޓުގައި ޝާއިޢު ކުރަންވާނެއެވެ.

[މެޑިކަލް އެގްޒަމިނޭޝަން ހެދުން]
ކަނޑުދަތުރުކުރާ އުޅަނދުފަހަރުގައި މަސައްކަތްކުރާ ފަޅުވެރިއަކީ އެކަށީގެންވާ ޞިއްޙަތެއްގައި ހުރި ފަރާތެއްކަމާއި، އެ ފަރާތަކަށް ހަވާލުކުރެވޭ މަސައްކަތްތައް ކުރެވޭފަދަ ޞިއްޙަތެއްގައި ހުރި މީހެއްކަން ކަނޑައެޅުމުގެ ގޮތުން މި ގަވާއިދުގެ 22 ވަނަ މާއްދާގައި ބަޔާންކުރާ ހުއްދަ ލިބިފައިވާ ފަރާތަކުން މެޑިކަލް އެގްޒެމިނޭޝަން ހަދަންވާނެއެވެ.
މި މާއްދާގެ (ހ) ގައި ބަޔާންކުރާ މެޑިކަލް އެގްޒަމިނޭޝަން ހަދާނީ، އެސް.ޓީ.ސީ.ޑަބްލިޔު މުޢާހަދާގެ ގަވާއިދުގެ 1/9 އާ އެއްގޮތްވާ ގޮތުގެމަތިންނެވެ.
މި މާއްދާގެ (ހ) ގެ ދަށުން ފަޅުވެރިޔާ ހަދާ މެޑިކަލް އެގްޒެމިނޭޝަން ހެދުމަށްފަހު ދޫކުރާ މެޑިކަލް ސެޓުފިކެޓުގައި އެ ފަރާތަކީ އިންޓަރނޭޝަނަލް ލޭބަރ އޯގަނައިޒޭޝަނުން ކަނޑައަޅައިފައިވާ ގައިޑުލައިން އޮން ދަ މެޑިކަލް އެގްޒެމިނޭޝަންސް އޮފް ސީފެއަރަޒްގައި ބަޔާންކޮށްފައިވާ ކަންކަން ފުރިހަމަވާ ފަރާތެއް ކަމުގައި ވާންވާނެއެވެ.
މި މާއްދާގެ (ހ) ގެ ދަށުން، ދޫކުރާ މެޑިކަލް ސެޓުފިކެޓުގެ މުއްދަތަކީ އެ ސެޓުފިކެޓު ދޫކުރި ތާރީޚުން ފެށިގެން 2 (ދޭއް) މީލާދީ އަހަރެވެ. އަދި 18 އަހަރު ނުފުރޭ ފަރާތްތަކަށް ދޫކުރާ މެޑިކަލް ސެޓުފިކެޓުގެ މުއްދަތަކީ 1 (އެކެއް) މީލާދީ އަހަރެވެ.
މި މާއްދާގެ (ށ) އާއި (ނ) ގައި ބަޔާންކުރާ ކަންކަން ފުރިހަމަ ނުވާނަމަ އެ ސެޓުފިކެޓު މިނިސްޓްރީން ޤަބޫލުކޮށްގެން ނުވާނެއެވެ.

[ދަތުރެއްގެ މަތީގައި ވަނިކޮށް މެޑިކަލް ސެޓުފިކެޓުގެ މުއްދަތު ހަމަވުން]
ދަތުރެއްގެ މަތީގައި ވަނިކޮށް މި ގަވާއިދުގެ 20 ވަނަ މާއްދާގައި ބަޔާންކޮށްފައިވާ މެޑިކަލް ސެޓުފިކެޓުގެ މުއްދަތު ހަމަވެއްޖެނަމަ، އަލުން މެޑިކަލް އެގްޒަމިނޭޝަން ހެދޭނެ ބަނދަރަކާ ހަމައަށް ދެވެންދެން މުއްދަތު ހަމަވެފައިވާ މެޑިކަލް ސެޓުފިކެޓު ޤަބޫލުކުރެވޭނެއެވެ.
މި މާއްދާގެ (ހ) ގައި އެހެން ބަޔާންކޮށްފައިވީ ނަމަވެސް، މިފަދަ ހާލަތެއްގައި މުއްދަތު ހަމަވެފައިވާ މެޑިކަލް ސެޓުފިކެޓު ޤަބޫލުކުރެވޭނީ ގިނަވެގެން 3 (ތިނެއް) މަސްދުވަހަށެވެ.

[އާންމު މާއްދާތައް]

[ސެޓުފިކެޓާއި ލިޔުންތަކުގެ ލިސްޓު އާންމުކުރުން]
މި ގަވާއިދުގެ ދަށުން މިނިސްޓްރީން ދޫކުރާ ހުއްދަތަކާއި، ލިޔުންތަކާއި ހުއްދަ ދީފައިވާ ތަމްރީނުތަކާއި، ތަމްރީނުދޭ މަރުކަޒުތަކާއި، ދޫކުރާ ސެޓުފިކެޓުތަކުގެ ލިސްޓެއް މިނިސްޓްރީގެ ވެބްސައިޓުގައި ކޮންމެ 6 މަހަކުން ޝާއިޢު ކުރަންވާނެއެވެ.

[ޖޫރިމަނާކުރުން]
މި ގަވާއިދާ ޚިލާފުވާ ފަރާތެއްގެ އަދަބަކީ، އެކަމުގެ ކުޑަބޮޑުމިނަށް ބަލައި، -/5,000 (ފަސްހާސް) ރުފިޔާއާއި -/10,000 (ދިހަހާސް) ރުފިޔާއާ ދެމެދުގެ އަދަދަކުން ޖޫރިމަނާ ކުރުމެވެ.
މި މާއްދާގެ (ހ) ގެ ދަށުން ޖޫރިމަނާކުރުމަށްފަހު، އެ ޢަމަލެއް ތަކުރާރުކޮށްފިނަމަ، ތަކުރާރުކުރާ ކޮންމެ ފަހަރަކަށް (ހ) ގައި ބަޔާންކުރާ އަދަދުގެ އިތުރުން -/5,000 (ފަސްހާސް) ރުފިޔާ ނެގުމުގެ އިޚްތިޔާރު މިނިސްޓްރީއަށް ލިބިގެންނެވެ.
މި ގަވާއިދާ ޚިލާފު ޢަމަލެއް 2 (ދޭއް) ފަހަރަށްވުރެ އިތުރަށް ކޮށްފިނަމަ އެ ފަރާތަކަށް ދޫކޮށްފައިވާ ހުއްދަ ބާޠިލު ކުރެވޭނެއެވެ.

[އެއްބަސްވުން އެކުލަވައިލުން]
އެސް.ޓީ.ސީ ޑަބްލިޔު ކޮންވެންޝަނުގެ ދަށުން ދިވެހިރާއްޖެއިން ދޫކުރާ ސެޓުފިކެޓުތަކާއި އެހެން ޤައުމުތަކުގެ ސެޓުފިކެޓުތައް ދެ ޤައުމުގައި ޤަބޫލުކުރުމަށްޓަކައި ޤައުމުތަކާއެކު އެއްބަސްވުންތައް މިނިސްޓްރީއަށް އެކުލަވައިލެވިދާނެއެވެ.

[އިސްތިސްނާ]
ޤާނޫނު ނަންބަރު 69/78 (ކަނޑުގައި ދުއްވާ އުޅަނދުތައް ދުއްވުމާބެހޭ ޤާނޫނު) ގެ 5 ވަނަ މާއްދާގައި ބަޔާންކުރާ، ދިވެހިރާއްޖޭގެ ސަލާމަތީ ޚިދުމަތްތަކުގެ ބޭނުންތަކަށް ދުއްވާ އުޅަނދުތަކާއި، ދިވެހިރާއްޖެއަށް އަންނަ ބޭރު ޤައުމުތަކުގެ އަސްކަރީ އުޅަނދުތަކާއި، ޑިޕްލޮމެޓިކް ކްލިއަރެންސް ލިބިގެން އަންނަ އުޅަނދުތައް މި ގަވާއިދުން އިސްތިސްނާ ވެގެންވެއެވެ.

[ގަވާއިދަށް ޢަމަލުކުރަން ފެށުން]
މި ގަވާއިދަށް ޢަމަލުކުރަން ފަށާނީ، މި ގަވާއިދު ދިވެހިސަރުކާރުގެ ގެޒެޓުގައި ޝާއިޢުކުރާ ތާރީޚުން ފެށިގެން 3 (ތިނެއް) މަސްދުވަސް ހަމަވާ ތާރީޚުން ފެށިގެންނެވެ.
މި ގަވާއިދަށް ޢަމަލުކުރަން ފެށުމުގެ ކުރިން ހުއްދަ ދީފައިވާ ފަރާތްތަކަށް މި ގަވާއިދުގައި ބަޔާންކުރާ ކަންކަން 6 (ހައެއް) މަސްދުވަހުގެ ތެރޭގައި ފުރިހަމަ ކުރުމުން ހުއްދަ އައު ކޮށްދޭންވާނެއެވެ.

[މާނަކުރުން]
މި ގަވާއިދުގައި ޢިބާރާތެއް ނުވަތަ ލަފްޒެއް ބޭނުންކޮށްފައިވާގޮތުން ކަނޑައެޅިގެން އެހެން މާނައެއް ދޭހަނުވާހައި ހިނދަކު، އަންނަނިވި ޢިބާރާތްތަކާއި ލަފްޒުތަކަށް ދީފައިވާނީ، އެ ޢިބާރާތްތަކާއި ލަފްޒުތަކާ ގުޅިގެން ތިރީގައި ދީފައިވާ މާނަކުރުމެވެ.
"ހުށަހަޅާ ފަރާތް" ކަމަށް ބުނެފައި އެވަނީ، މި ގަވާއިދުގެ ދަށުން މިނިސްޓްރީން ފޯރުކޮށްދޭ ޚިދުމަތް ލިބިގަންނަ ފަރާތަށެވެ.
"އުޅަނދު" ކަމަށް ބުނެފައި އެވަނީ، ފެންމަތިން އެއްތަނުން އަނެއް ތަނަށް ދަތުރުކުރެވޭގޮތަށް ހަދައިފައިވާ ހުރިހާ ބާވަތެއްގެ އުޅަނދަށެވެ.
"މިނިސްޓްރީ" ކަމަށް ބުނެފައި އެވަނީ، ކަނޑުދަތުރުފަތުރު ކުރުމުގެ ސިޔާސަތުތައް ތަންފީޛުކުރުމުގެ މަސްއޫލިއްޔަތު އެއިރެއްގައި ހަވާލުކޮށްފައިވާ ސަރުކާރުގެ ވުޒާރާއަށެވެ.
"އެސް.ޓީ.ސީ.ޑަބްލިޔު މުޢާހަދާ" ކަމަށް ބުނެފައި އެވަނީ، އިންޓަރނޭޝަނަލް ކޮންވެންޝަން އޮން ސްޓޭންޑަރޑްސް އޮފް ޓްރެއިނިންގ، ސެޓިފިކޭޝަން، އެންޑް ވޮޗްކީޕިންގ ފޮރ ސީފެއަރސްއަށެވެ.
"ކޮންޓިނިއުސް ޑިސްޗަރޒް ސެޓުފިކެޓު" ނުވަތަ "ސީ.ޑީ.ސީ" ކަމަށް ބުނެފައިވަނީ އުޅަނދުފަހަރުގައި ފަޅުވެރިއެއްގެ ގޮތުގައި މަސައްކަތް ކުރުމަށް މި ގަވާއިދުގެ ދަށުން ލައިސަންސް ލިބިފައިވާ ފަރާތަކަށް އެ ފަރާތަކީ ކާކުކަން އަންގައިދިނުމުގެ ގޮތުން ދޫކުރާ އައިޑެންޓިފިކޭޝަން ސެޓުފިކެޓަށެވެ.
"ސީފެއަރަރސް އައިޑެންޓިޓީ ޑޮކިއުމަންޓް" ކަމަށް ބުނެފައި އެވަނީ، މިނިސްޓްރީން ނުވަތަ މިނިސްޓްރީން އައްޔަންކުރާ ފަރާތަކުން، އައި.އެލް.އޯ 185 މުޢާހަދާގެ ދަށުން ދޫކޮށްފައިވާ ފޮޓޯ ޖަހައިފައިވާ ލިޔުމަށެވެ.
"އެކްރެޑިޓް ކުރުން" ކަމަށް ބުނެފައި އެވަނީ، ތަމްރީނުދޭ މަރުކަޒުގައި ކިޔަވައިދޭ މުޤައްރަރު މިންގަނޑަށް ފެތޭކަމަށް ކަމާބެހޭ އިދާރާއަކުން ކަނޑައަޅާ ކަނޑައެޅުމަށެވެ.
"ލޯކަލް ޓްރެއިނިންގ" ކަމަށް ބުނެފައި އެވަނީ، ދިވެހިރާއްޖޭގެ ކަނޑުގެ ސަރަޙައްދުގައި ދަތުރުކުރާ އުޅަނދުފަހަރުގެ ސަލާމަތާ ބެހޭ ގަވާއިދުގެ 24 ވަނަ މާއްދާގައި ބަޔާންކުރާ ތަމްރީނުތަކަށެވެ.
"ތަމްރީނު ނުވަތަ ޓްރެއިނިންގ" ކަމަށް ބުނެފައި އެވަނީ، ދިވެހިރާއްޖޭގެ ކަނޑުގެ ސަރަޙައްދުގައި ދަތުރުކުރާ އުޅަނދުފަހަރުގެ ސަލާމަތާ ބެހޭ ގަވާއިދުގެ 24 ވަނަ މާއްދާގައި ބަޔާންކުރާ ތަމްރީނުތަކާއި ބައިނަލްއަޤްވާމީ ކަނޑުދަތުރު ފަތުރާ ބެހޭ ޖަމްޢިއްޔާގެ މުޢާހަދާއެއް ކަމަށްވާ ސްޓޭންޑަރޑްސް އޮފް ޓްރޭނިންގ، ސެޓްފިކޭޝަން އެންޑް ވޮޗްކީޕިންގގެ ދަށުން ލާޒިމުކުރާ ތަމްރީނުތަކަށެވެ.
"ސަރޓިފިކެޓް އޮފް ކޮމްޕީޓަންސީ އަންލިމިޓެޑް" ކަމަށް ބުނެފައި އެވަނީ، ބައިނަލްއަޤްވާމީ ކަނޑުދަތުރު ފަތުރާ ބެހޭ ޖަމްޢިއްޔާގެ މުޢާހަދާއެއްކަމަށްވާ ސްޓޭންޑަރޑްސް އޮފް ޓްރޭނިންގ، ސެޓްފިކޭޝަން އެންޑް ވޮޗްކީޕިންގގެ 1978 އަށް ގެނެވުނު އިޞްލާޙުގެ ދަށުން ދޫކުރާ ސެޓުފިކެޓުތަކަށެވެ.
"ޓްރެއިން ދަ ޓްރެއިނަރސް" ކަމަށް ބުނެފައި އެވަނީ، އިންޓަރނޭޝަނަލް މެރިޓައިމް އޯގަނައިޒޭޝަނުގެ 6.09 މޮޑިއުލް ކޯހަށެވެ.

[ސަރވިސް ސެޓުފިކެޓަށް ބިނާކޮށް ސެޓުފިކެޓު އޮފް ކޮމްޕިޓެންސީ (ސީއޯސީ) ރިވެލިޑޭޓް ކުރުމުގެ ޕްރޮސީޖަރ]

[އޮފިސަރ އިންޗާޖް އޮފް ނެވިގޭޝަނަލް ވޮޗް ލެސްދޭން GT 3000 ސީ.އޯ.ސީ އަދި އޮފިސަރ އިންޗާޖް އޮފް އިންޖިނިއަރިންގ ވޮޗް ލެސްދޭން 3000 kW ސީ.އޯ.ސީ ސެޓުފިކެޓު އަޕްގްރޭޑްކޮށް ދޫކުރާ ކެޓަގަރީތައް]

[އެސް.ޓީ.ސީ.ޑަބްލިޔު މުޢާހަދާގެ ދަށުން ހެދުމަށް ލާޒިމުކުރާ ސެޓުފިކެޓު ނުވަތަ ޑޮކިއުމެންޓްރީ އެވިޑެންސްގެ ލިސްޓު]